Raġel ta’ 65 sena mil-Libanu, qed jinżamm miżmum mill-awtoritajiet Griegi l-għaliex qed jiġi suspettt li kien involut fil-ħtif ta’ ajruplan Amerikan fl-1985. Huwa ġie arrestat f’Mykonos fil-Ġreċja wara li niżel minn fuq cruise liner wara li l-awtoritajiet ikkontrollaw il-passaporti tal-passiġġieri. It-titjira Trans World Airlines 847,  inħatfet x’aktarx mill-militanti ta’ grupp Iżlamist li kien isejjaħ lilu nnifsu Hezbollah, iżda l-grupp baqa’ sal-lum jiċħad kwalunkwe involviment f’dan il-każ.  Fil-ħtif kien inqatel għaddas militari Amerikan. It-titjira kellha titlaq mill-Kajr u tasal San Diego iżda dan qatt ma seħħ hekk kif inħatfet waqt waqfa f’Ateni u ġiet sfurzata tinżel f’Beirut. Abbord it-titjira kien hemm 153 passiġġier u membri tal-ekwipaġġ li nżammu ostaġġi għal 17-il ġurnata. L-ostaġġi ġew marbuta u msawta mill-militanti li kienu qed jitolbu għar-rilaxx ta’ mijiet ta’ persuni taħt arrest fl-Iżrael. Meta t-talba tagħhom ma ntlaqatx, il-militanti sparaw u qatlu lil Robert Dean Stethem, għaddas Amerikan, u ramewħ fuq it-tarmak tal-ajruport ta’ Beirut. Wara dan, il-militanti bdew jirrilaxxaw lill-ostaġġi. Skont l-FBI, 4 persuni kienu involuti fil-ħtif tal-ajruplan; Mohammed Ali Hamadei li ġie arrestat fil-Ġermanja fl-1987 li wara li ġie rilaxxat fl-2005, irritorna f’Beirut. Imad Mughniyeh ukoll kien involut fil-ħtif u nqatel fl-2008 f’Damascus mentri Hassan Izz-Al-Din u Ali Atwa għadhom qatt ma nqabdu. Ir-raġel li ġie arrestat illum kien imfittex mill-awtoritajiet Ġermaniżi kemm għall-ħtif tal-ajruplan kif ukoll għall-ħtif ta’ xi persuna fl-1987. Bħalissa, ir-raġel jinsab taħt arrest f’ħabs fil-Greċja sakemm l-awtoritajiet Ġermaniżi jikkonfermaw hux il-persuna li ilhom ifittxu. Sentejn wara l-ħtif tal-ajruplan, dan l-istess suspettat kien ġie arrestat u mressaq quddiem il-qorti Ġermaniża iżda kien ġie mpartat ma’ 2 Ġermaniżi li nħatfu f’Beirut.